POF betaal R22 miljard ná ongelukkeArgieffoto van ‘n ongeluk Foto: Netcare 911 Die Padongelukkefonds het in die 2013/14 finansiële jaar meer as R22 miljard aan persone uitbetaal wat ongelukke oorleef het. “Ons kontantuitgawe is meer as die inkomste wat ons verdien het, so ons moes van ons kontantreserwes gebruik maak om die bykomende behoefte aan te spreek,” het Eugene Watson, uitvoerende hoof van die POF, Dinsdag aan verslaggewers in Pretoria gesê. Hy het gesê die POF se inkomste het met 13% toegeneem tot R20.6 miljard. Altesaam R18.1 miljard is in 2012/13 ingesamel. “Ons het 7 600 begrafnisse betaal,” het Watson gesê. “Indien jy in ag neem dat daar jaarliks 14 000 mense op ons paaie sterf, is ŉ gedeelte van die helfte van daardie begrafnisse deur die POF gedek.” Hy sê altesaam 103 620 mediese rekeninge is betaal en 18 000 eise vir inkomsteondersteuning. Dit beteken dat 18 000 mense, huishoudings of gesinne deur die POF ondersteun word as gevolg van ŉ ongeluk die afgelope 12 maande. Hy het gesê kliëntetevredenheid het ook tydens die periode van 66% na 72.8% toegeneem. “Nalatigheid moet bewys kan word voordat ŉ eis deur die POF uitbetaal word,” het hy verduidelik.